Document ID: 31997R0339

ΚΑΝΟΝΙΣΜΟΣ (ΕΚ) αριθ. 339/97 ΤΟΥ ΣΥΜΒΟΥΛΙΟΥ της 17ης Φεβρουαρίου 1997 περί θεσπίσεως αυτόνομων και μεταβατικών μέτρων που αφορούν τις συμφωνίες προτιμησιακών εμπορικών συναλλαγών με την Πολωνία, Ουγγαρία, Σλοβακία, Τσεχική Δημοκρατία, Ρουμανία, και τη Βουλγαρία για ορισμένα μεταποιημένα γεωργικά προϊόντα
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 113,
την πρόταση της Επιτροπής,
την πράξη προσχώρησης της Αυστρίας, της Φινλανδίας και της Σουηδίας,
Εκτιμώντας:
ότι, μέχρι να αναπροσαρμοστεί το πρωτόκολλο αριθ. 3 των ευρωπαϊκών συμφωνιών με την Πολωνία, την Ουγγαρία, τη Σλοβακία, την Τσεχική Δημοκρατία, τη Ρουμανία και τη Βουλγαρία (1), εκδόθηκε ο κανονισμός (ΕΚ) αριθ. 1534/96 του Συμβουλίου, της 25ης Ιουλίου 1996, περί της αυτόνομης και μεταβατικής προσαρμογής των παραχωρήσεων για ορισμένα μεταποιημένα γεωργικά προϊόντα προβλεπόμενα στις ευρωπαϊκές συμφωνίες, για να ληφθεί υπόψη η συμφωνία για τη γεωργία που έχει συναφθεί στο πλαίσιο των πολυμερών εμπορικών διαπραγματεύσεων του Γύρου της Ουρουγουάης (2) βάσει της οποίας οι προτιμήσεις που έχουν παραχωρηθεί διατηρούνται μέχρι τις 31 Δεκεμβρίου 1996, ώστε να αντισταθμιστούν οι αρνητικές συνέπειες που ενδέχεται να έχει η εφαρμογή των αποτελεσμάτων του Γύρου της Ουρουγουάης για τις εξαγωγές των χωρών αυτών στην Κοινότητα 7
ότι οι διαπραγματεύσεις με τις συγκεκριμένες χώρες για τη σύναψη πρωτοκόλλων που τροποποιούν τις ευρωπαϊκές συμφωνίες δεν έχουν ακόμη ολοκληρωθεί 7 ότι τα «προσωρινά» πρωτόκολλα, που θα καλύπτουν αποτελεσματικά τις εμπορικές πτυχές των τροποποιητικών πρωτοκόλλων, δεν είναι δυνατόν να τεθούν σε ισχύ την 1η Ιανουαρίου 1997 7 ότι είναι συνεπώς σκόπιμο να παραταθούν οι παραχωρήσεις αυτονόμως έως τις 30 Ιουνίου 1997 7
ότι η έκδοση του παρόντος κανονισμού καθιστά περιττές τις διατάξεις του κανονισμού (ΕΚ) αριθ. 3380/94 του Συμβουλίου, της 22ας Δεκεμβρίου 1994, σχετικά με το άνοιγμα και τη διαχείριση των ποσοστώσεων για ορισμένα μεταποιημένα γεωργικά προϊόντα καταγωγής Ουγγαρίας (3),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Από την 1η Ιανουαρίου έως τις 30 Ιουνίου 1997, τα βασικά ποσά που λαμβάνονται υπόψη στον υπολογισμό της μειωμένης γεωργικής συνιστώσας και των μειωμένων πρόσθετων δασμών που επιβάλλονται κατά την εισαγωγή στην Κοινότητα εμπορευμάτων καταγωγής Πολωνίας, Ουγγαρίας, Σλοβακίας, Τσεχικής Δημοκρατίας, Ρουμανίας και Βουλγαρίας, απαριθμούμενων στο παράρτημα Ι, είναι τα αναφερόμενα στο παράρτημα ΙΙ του παρόντος κανονισμού. Οι μειωμένες γεωργικές συνιστώσες επιβάλλονται μέσα στα όρια των ετήσιων ποσοστώσεων των απαριθμούμενων στο παράρτημα Ι.
2. Από την 1η Ιανουαρίου έως τις 30 Ιουνίου 1997, τα μεταποιημένα προϊόντα καταγωγής Πολωνίας, Ουγγαρίας, Σλοβακίας, Τσεχικής Δημοκρατίας, Ρουμανίας και Βουλγαρίας, τα αναφερόμενα στο παράρτημα ΙΙΙ, υπόκεινται στους δασμούς του εν λόγω παραρτήματος.
Άρθρο 2
Τις ποσοστώσεις που αναφέρονται στο παράρτημα Ι διαχειρίζεται η Επιτροπή σύμφωνα με τις διατάξεις του κανονισμού (ΕΚ) αριθ. 1460/96 της Επιτροπής, της 25ης Ιουλίου 1996, για τη θέσπιση των λεπτομερειών εφαρμογής των καθεστώτων προτιμησιακών συναλλαγών που εφαρμόζονται σε ορισμένα προϊόντα που προκύπτουν από τη μεταποίηση γεωργικών προϊόντων, που αναφέρονται στο άρθρο 7 του κανονισμού (ΕΚ) αριθ. 3448/93 του Συμβουλίου (4).
Άρθρο 3
Εάν οι χώρες που αναφέρονται στο άρθρο 1 δεν εφαρμόσουν από πλευράς τους μέτρα υπέρ της Κοινότητας, η Επιτροπή δύναται να αναστείλει τα μέτρα που προβλέπονται στο άρθρο 1 του παρόντος κανονισμού με τη διαδικασία του άρθρου 16 του κανονισμού (ΕΚ) αριθ. 3448/93 του Συμβουλίου, της 6ης Δεκεμβρίου 1993, για τον καθορισμό του καθεστώτος συναλλαγών που εφαρμόζεται για ορισμένα εμπορεύματα που προέρχονται από τη μεταποίηση γεωργικών προϊόντων (5).
Άρθρο 4
Ο κανονισμός (ΕΚ) αριθ. 3380/94 καταργείται.
Άρθρο 5
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου 1997.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 17 Φεβρουαρίου 1997.

Labels: 17
3
6
18
15